REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/251-19

29. oktobar 2019. godine

B e o g r a d

ZAPISNIK

50. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 9. OKTOBRA 2019. GODINE

 Sednica je počela u 13 časova.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Stojanović, Zoran Bojanić, Snežana R. Petrović, Ana Čarapić i Gorica Gajić.

 Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Tomislav Ljubenović, Aleksandar Stevanović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

 Na predlog predsednika, Odbor je jednoglasno utvrdio sledeći

D n e v n i r e d

 1. Utvrđivanje Liste kandidata za predsednika Komisije za zaštitu konkurencije;

 2. Utvrđivanje Liste kandidata za tri člana Saveta Komisije za zaštitu konkurencije.

Prva tačka dnevnog reda **-** **Utvrđivanje Liste kandidata za predsednika Komisije za zaštitu konkurencije**

Odbor je utvrdio Listu kandidata za predsednika Komisije za zaštitu konkurencije i podneo Narodnoj skupštini na razmatranje i odlučivanje.

 Narodni poslanik Aleksandra Tomić je predložila da Odbor izabere Nebojšu Perića za kandidata za predsednika Komisije za zaštitu konkurencije i dala obrazloženje. Mišljenja je da Narodnoj skupštini treba predložiti kandidata koji do sada nije bio predsednik Komisije, jer su potrebne promene u načinu funkcionisanja Komisije i predstavljanju u javnosti značaja konkurencije na tržištu. Nebojša Perić je sagledao rad Komisije za zaštitu konkurencije sa više aspekata, a posebno njeno unutrašnje funkcionisanje, i predstavio viđenje novih mehanizama zaštite konkurencije. Prepoznao je potrebu da se podigne lestvica i unapredi rad Komisije, prioritete u politici zaštite konkurencije i na koji način vidi međunarodnu saradnju i saradnju Komisije sa drugim institucijama i šta je potrebno unaprediti. Istakla je njegovo članstvo u Asocijaciji za zaštitu konkurencije, naročito članstvo u Međunarodnom udrženju ekonomista iz oblasti politike konkurencije. Ima i praktično iskustvo rada u pravosuđu i radio je u Javnom tužilaštvu. Zaokružio je sve oblasti politike konkurencije i spolja i unutar Komisije i učestvovao u izradi novih zakonskih rešenja. Iznela je mišljenje da je potrebno izabrati nove ljude, koji će temu zaštite konkurencije promovisati u javnosti i podići nivo osetljivosti u društvu. Predloženi kandidat, svojim kvalifikacijama, ispunjava sve uslove za predsednika Komisije za zaštitu konkurencije.

 U diskusiji su učestvovale Aleksandra Tomić i Snežana B. Petrović

 Odbor je glasao pojedinačno o devet učesnicika javnog konkursa koji su konkurisali za mesto predsednika Komisije za zaštitu konkurencije, po azbučnom redu.

 Prilikom glasanja za izbor kandidata za predsednika Komisije za zaštitu konkurencije, Neboša Perić je dobio 10 glasova „za“, doc. dr Miloje Obradović je dobio 4 glasa „za“, dr Nada Vignjević Đorđević i dr Bratislav Stanković su dobili po 2 glasa „za“ i dr Dijana Marković-Bajalović je dobila jedan glas „za“, dok ostali učesnici javnog konkursa nisu dobili ni jedan glas „za“.

 Predsednik Odbora je konstatovala da je Odbor, sa 10 glasova „za“ i jedan nije glasao, izabrao Nebojšu Perića, koji je jedini dobio potreban broj glasova, za kandidata za predsednika Komisije za zaštitu konkurencije.

 Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku, utvrdio je Listu kandidata za predsednika Komisije za zaštitu konkurencije, koju je podneo, sa biografijom, Narodnoj skupštini na razmatranje i odlučivanje, u sledećem tekstu:

 „Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 9. oktobra 2019. godine odlučio da Narodnoj skupštini podnese

**LISTU KANDIDATA**

**ZA PREDSEDNIKA KOMISIJE ZA ZAŠTITU KONKURENCIJE**

 Utvrđuje se lista od jednog kandidata za predsednika Komisije za zaštitu konkurencije. Kandidat za izbor predsednika Komisije za zaštitu konkurencije, na period od pet godina, je:

1. Nebojša Perić.

Obrazloženje

 Na osnovu člana 23. stav 7. Zakona o zaštiti konkurencije („Službeni glasnik RS“, br. 51/09 i 95/13), predsednik Narodne skupštine Republike Srbije oglasio je Javni konkurs za izbor predsednika i tri člana Saveta Komisije za zaštitu konkurencije („Službeni glasnik Republike Srbije“, broj 49/19 od 8. jula 2019. godine, internet stranica Narodne skupštine od 8. jula 2019. godine i dnevni list „Politika“ od 10. jula 2019. godine).

 Predsednik Komisije za zaštitu konkurencije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog, odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava, i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

 Na osnovu člana 23. Zakona o zaštiti konkurencije predsednika Komisije i članove Saveta Komisije bira i razrešava Narodna skupština na predlog nadležnog odbora za poslove trgovine.

 Izbor predsednika Komisije i članova Saveta Komisije vrši se sa dve odvojene liste kandidata koje sadrže najmanje isti, a najviše dvostruko veći broj kandidata od broja koji se bira.

 Za predsednika Komisije, odnosno članove Saveta Komisije, izabrani su kandidati koji dobiju najviše glasova na svakoj listi, odnosno prvi naredni kandidat ili kandidati na listi za članove Saveta Komisije odgovarajuće struke iz oblasti prava i ekonomije do ispunjenja uslova da budu zastupljeni stručnjaci iz obe relevntne oblasti sa najmanje dva predstavnika.

 Isto lice može da konkuriše i bude kandidat za predsednika Komisije i člana Saveta Komisije i ako bude izabrano sa liste za predsednika Komisije neće se uzeti u obzir rezultati glasanja za to lice na drugoj listi.

 Predsednik Komisije se bira na mandat od pet godina, sa mogućnošću ponovnog izbora.

 Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 3. i 4. oktobra 2019. godine obavio je razgovor sa učesnicima javnog konkursa za izbor predsednika i tri člana Saveta Komisije za zaštitu konkurencije. Odbor je konstatovao da devet učesnika ispunjava kriterijume i uslove po oglašenom javnom konkursu za izbor predsednika Komisije za zaštitu konkurencije.

 Odbor za privredu, regionalni razvoj, trgovinu, turizam i energetiku je, na sednici održanoj 9. oktobra 2019. godine, na osnovu kriterijuma utvrđenih Zakonom o zaštiti konkurencije, uslova za izbor iz oglašenog javnog konkursa, podnete dokumentacije prijavljenih učesnika i obavljenog razgovora sa učesnicima javnog konkursa, odlučio da napred navedeni učesnik javnog konkursa bude kandidat za predsednika Komisije za zaštitu konkurencije.

 PREDSEDNIK

 Snežana B. Petrović“

 Za predstavnika predlagača na sednici Narodne skupštine određena je Snežana B. Petrović, predsednik Odbora.

 Druga tačka dnevnog reda **-** **Utvrđivanje Liste kandidata za tri člana Saveta Komisije za zaštitu konkurencije**

Odbor je utvrdio Listu kandidata tri člana Saveta Komisije za zaštitu konkurencije i podneo na razmatranje i odlučivanje Narodnoj skupštini.

Narodni poslanik Milimir Vujadinović je predložio da Odbor izabere Miroslavu Đošić za kandidata za člana Saveta Komisije za zaštitu konkurencije i dao obrazloženje. Istakao je da je posmatrao obrazovni i radni deo biografije kandidata. Mirosla Đošić je završila Pravni fakultet u Novom Sadu i osposobljena je za oficirske dužnosti pri Vojsci Srbije. Poseduje dugogodišnje iskustvo u radu Komisije. Uakazao je da je u priloženoj dokumentaciji i preporuka generala Predraga Bandića, gde se ističu prednosti rada sa Miroslavom Đošić.

 Narodni poslanik Zoran Bojanić je predložio da Odbor izabere Bokan Danijelu za kandidata za člana Saveta Komisije za zaštitu konkurencije. Istakao je da je kandidatkinja u biografiji navela da je ovlašćeni interni revizor u javnom sektoru i da poseduje potrebne sertifikate, kao i da je predavač o javnim nabavkama. Izneo je mišljenje da Bokan Danijela može pospešiti rad Komisije koja je kvalitetno radila. Iza Bokan Danijele je primetan rad od devetnaest godina na odgovornim mestima, kao i njeno usavršavanje tokom rada.

 Narodni poslanik Gorica Gajić je predložila da Odbor izabere dr Miloja Obradovića za kandidata za člana Saveta Komisije za zaštitu konkurencije. Istakla je da potrebno zadržati takav kadar u Komisiji, zbog odličnih rezultata koje je Komisija postigla. Iznela je da je imala dobru saradnju sa dr Milojem Obradovićem, da ima pozitivno iskustvo i da u saradnji korektan i nesebičan.

 Predsednik Odbora Snežana B. Petrović je predložila da Odbor izabere doc. dr Sinišu Miloševića za kandidata za člana Saveta Komisije za zaštitu konkurencije. Istakla je da je dr Siniša Milošević zaposlen u Komisiji, da je izuzetan stručnjak i rukovodilac Sektora za ekonomske analize. Stručan je, vredan i radan, iz godine u godinu se stručno usavršava i poseduje potrebne sertifikate. Član je Međunarodnog udruženja ekonomista koji se bave zaštitom konkurencije, dugo je u Komisiji i docent je na Ekonomskom fakultetu u Beogradu u ovoj oblasti.

 U diskusiji su učestvovali Snežana B. Petrović, Milimir Vujadinović, Zoran Bojanić i Gorica Gajić.

 Predsednik Odbora je konstatovala da je za mesto tri člana Saveta Komisije za zaštitu konkurencije prijavljeno 26 učesnika javnog konkursa, dva učesnika javnog konkursa nisu ispunjavali uslove propisane javnim konkursom i Zakonom o zaštiti konkurencije, dva učesnika su povukli prijave na konkurs i o kanididatu za predloženom za predsednika Komisije Odbor ne glasa, u skladu sa Zakonom.

 Odbor je glasao pojedinačno o 21 učesniku javnog konkursa koji su konkurisali za mesto člana Saveta Komisije za zaštitu konkurencije, po azbučnom redu.

 Prilikom glasanja za izbor kandidata za tri člana Saveta Komisije za zaštitu konkurencije, Miroslava Đošić je dobila 11 glasova „za“, dr Siniša Milošević i Danijela Bokan su dobili po 10 glasova „za“, doc. dr Miloje Obradović je dobio pet glasova „za“, dr Ivana Rakić je dobila četiri glasa „za“, dr Nada Vignjević Đorđević, Marko Obradović i Branislav Cvetković su dobili po dva glasa „za“, prof. dr Sanja Danković Stepanović, Gordana Lukić, dr Dijana Marković-Bajalović, dr Bratislav Stanković i prof. dr Branko Tešanović su dobili po jedan glas „za“, dok ostali učesnici javnog konkursa nisu dobili ni jedan glas „za“.

 Predsednik Odbora je konstatovala da su učesnici javnog konkursa Danijela Bokan, Miroslava Đošić i dr Siniša Milošević, jedini dobili potreban broj glasova i da su izabrani za kandidate za članove Saveta Komisije za zaštitu konkurencije.

 Odbor je konstatovao da je zadovoljen uslov da u sastavu Saveta Komisije, uključujući i predsednika Komisije, budu zastupljeni stručnjaci iz obe relevantne oblasti, prava i ekonomije, sa najmanje dva predstavnika.

 Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku, utvrdio je Listu kandidata za tri člana Saveta Komisije za zaštitu konkurencije, koju je podneo, sa biografijama, Narodnoj skupštini na razmatranje i odlučivanje, u sledećem tekstu:

 „Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 9. oktobra 2019. godine odlučio da Narodnoj skupštini podnese

LISTU KANDIDATA

ZA TRI ČLANA SAVETA KOMISIJE ZA ZAŠTITU KONKURENCIJE

 Utvrđuje se lista od tri kandidata za tri člana Saveta Komisije za zaštitu konkurencije.

 Kandidati za izbor tri člana Saveta Komisije za zaštitu konkurencije, na period od pet godina, su:

1. Bokan Danijela;

2. Miroslava Đošić;

3. dr Siniša Milošević.

Obrazloženje

 Na osnovu člana 23. stav 7. Zakona o zaštiti konkurencije („Službeni glasnik RS“, br. 51/09 i 95/13), predsednik Narodne skupštine Republike Srbije oglasila je Javni konkurs za izbor predsednika i tri člana Saveta Komisije za zaštitu konkurencije („Službeni glasnik Republike Srbije“, broj 49/19 od 8. jula 2019. godine, internet stranica Narodne skupštine od 8. jula 2019. godine i dnevni list „Politika“ od 10. jula 2019. godine).

 Predsednik Komisije za zaštitu konkurencije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog, odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava, i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

 Na osnovu člana 23. Zakona o zaštiti konkurencije predsednika Komisije i četiri člana Saveta Komisije bira i razrešava Narodna skupština na predlog nadležnog odbora za poslove trgovine. Odlukom Narodne skupštine od 27. decembra 2016. godine („Službeni glasnik RS“, broj 106/16) za člana Saveta je izabran Čedomir Radojčić, diplomirani pravnik, kome mandat ističe 27. decembra 2021. godine.

 Izbor predsednika Komisije i članova Saveta Komisije vrši se sa dve odvojene liste kandidata koje sadrže najmanje isti, a najviše dvostruko veći broj kandidata od broja koji se bira.

 Za predsednika Komisije, odnosno članove Saveta Komisije, izabrani su kandidati koji dobiju najviše glasova na svakoj listi, odnosno prvi naredni kandidat ili kandidati na listi za članove Saveta Komisije odgovarajuće struke iz oblasti prava i ekonomije do ispunjenja uslova da budu zastupljeni stručnjaci iz obe relevntne oblasti sa najmanje dva predstavnika. Mandat člana Saveta Čedomira Radojčića, diplomiranog pravnika, traje do 27. decembra 2021. godine.

 Isto lice može da konkuriše i bude kandidat za predsednika Komisije i člana Saveta Komisije i ako bude izabrano sa liste za predsednika Komisije neće se uzeti u obzir rezultati glasanja za to lice na drugoj listi.

 Član Saveta Komisije se bira na mandat od pet godina, sa mogućnošću ponovnog izbora.

 Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 3. i 4. oktobra 2019. godine, obavio je razgovor sa učesnicima javnog konkursa za izbor predsednika i tri člana Saveta Komisije za zaštitu konkurencije. Na sednici održanoj 9. oktobra 2019. godine, Odbor je konstatovao da su, od 26 prijavljenih učesnika, 24 učesnika ispunili kriterijume po oglašenom javnom konkursu za izbor tri člana Saveta Komisije za zaštitu konkurencije i da su dva učesnika javnog konkursa povukla prijave na javni konkurs.

 Odbor za privredu, regionalni razvoj, trgovinu, turizam i energetiku je, na sednici održanoj 9. oktobra 2019. godine, na osnovu kriterijuma utvrđenih Zakonom o zaštiti konkurencije, uslova za izbor iz oglašenog javnog konkursa, podnete dokumentacije prijavljenih učesnika i obavljenog razgovora sa učesnicima javnog konkursa, odlučio da napred navedeni učesnici javnog konkursa budu kandidati za tri člana Saveta Komisije za zaštitu konkurencije.

 PREDSEDNIK

 Snežana B. Petrović“

 Za predstavnika predlagača na sednici Narodne skupštine određena je Snežana B. Petrović, predsednik Odbora.

 Sednica je zaključena u 13 časova i 44 minuta.

 Sastavni deo zapisnika čini obrađeni tonski snimak sednice Odbora.

 SEKRETAR PREDSEDNIK

Aleksandra Balać Snežana B. Petrović